Document ID: /fineweb-2-swissfilter-quality_10-filterrobots/filtered/02817.jsonl.gz/80

Europeizacija Hrvatske, i kroatizacija Europe – 2006
15.06.2006. – Europeizacija Hrvatske, i kroatizacija Europe
I samo što je hrvatski narod započeo uživati u ljepoti izborene, i skupo plaćene, slobode, u suverenoj i nezavisnoj, demokratskoj i slobodnoj Hrvatskoj, te odlučno i velikim koracima počeo se vraćati u svoje staro europsko društvo, nađoše se mnogi protivnici, barijeristi i kočničari, na tom putu koji nema alternativu. A tih kočničara i protivnika europeiziranja Hrvatske imalo je, i ima, svako vrijeme teške, ponekad i lutajuće, hrvatske duge povijesti.
A nema povoljnijeg vremena za manipuliranje i zastrašivanje naroda od onog početnog življenja u slobodi, nakon izlaska iz sužanjstva i diktature.
Smeta mnogima u Hrvatskoj vidljivo opipljiva činjenica sređivanja katastarskih knjiga, smanjenje birokracije i korupcije na šalterima, transparentnost trošenja novca poreznih obveznika. Protivnicima hrvatskog hoda u Europu smeta i višestranačje te ravnopravnost političkih stranaka, jer se moraju odreći privilegija koje su uživali u svojoj nedodirljivoj partiji. Drma ih, i kraj ušiju im odzvanja europska sloboda govora, i političkog dijaloga, na koji nisu navikli, niti ga priznavali. Ne mire se s europskim razgovorom policajca sa «ustašom» na ulici, boje se ljudskog odnosa državnog namještenika sa strankom u uredu koja traži svoje legalno i zajamčeno pravo i slobodu. Boje se izjednačavanja Domovinske i iseljene «ustaške» Hrvatske, u njihovim pravima, odgovornostima, obvezama i ljubavi prema Lijepoj našoj. Zaustavili bi stoga europeizaciju Hrvatske, i kroatizaciju Europe. Proces europeiziranja Hrvatske, koji nema alternative, ne može, i ne smije zaustaviti ni zastrašivanje naroda sa nekim, navodnim, «balkanskim» putem Hrvatske u europsko društvo, iz kojeg je bila silom istrgnuta. Za hrvatski narod neusporedivo je opasnija balkanizacija od europeizacije, a put u Europu je bolji i preko Balkana negoli sa Balkanom, ili čak i iza Balkana kako mnogi u Hrvatskoj priželjkuju i hoće.
Vinko Đotlo
(Napomena: Na ovom mjestu omogućavamo članovima i prijateljima Hrvatske demokratske zajednice Švicarske i Kneževine Lihtenštajn iznošenje svojih komentara i stajališta o političkim pitanjima. Napominjemo da iznošena stajališta ne oslikavaju stav HDZ-a Švicarske i Kneževine Lihtenštajn, njegovog vodstva ili članstva.)